வந்தியத்தேவன் கந்தமாறனை நோக்கினான். "ஆம், நண்பா! மணிமேகலை தான் யாழிசையுடன் சேர்ந்து பாடிக் கொண்டிருக்கிறாள்!" என்றான். படகிலிருந்து அவர்கள் இறங்கினார்கள். மணிமேகலை பாடுவது என்ன பாடல் என்பதை வந்தியத்தேவன் கவனமாகக் காது கொடுத்துக் கேட்டான். முன்னொரு சமயம் அதே நீராழி மண்டபத்தில் அவள் யாழிசையுடன் பாடிய அதே பாடல்தான். "இனியபுனல் அருவிதவழ் இன்பமலைச் சாரலிலே  கனிகுலவும் மரநிழலில் கரம்பிடித்து உகந்ததெல்லாம்  கனவுதானோடி-சகியே நினைவுதானோடி  புன்னைமரச் சோலையிலே பொன்னொளிரும் மாலையிலே  என்னைவரச் சொல்லி அவர் கன்னல் மொழி பகர்ந்ததெல்லாம்  சொப்பனந்தானோடி - அந்த அற்புதம் பொய்யோடி!  கட்டுக்காவல் தான் கடந்து கள்ளரைப்போல் மெள்ளவந்து 